《赠翰林修撰李宾之省祭还长沙》
明代·徐贯

春风动琼岛，玉河泮流澌。诘朝拜休命，得赐湖南归。

冠盖纷如云，樽酒相与辞。回首双龙阙，欲行复迟迟。

白日昭文绣，青春侍彩衣。殷勤展丘垄，乔梓增光辉。

懿哉丹山凤，瑞我明圣时。毋为恋故林，早向朝阳飞。

作者简介：（?—1502）明浙江淳安人，字元一。天顺元年进士。授兵部主事，官至工部尚书。熟于边务谋划，巡视福建海道，料理苏松水患，绩亦可记。以疾乞致仕，卒谥康懿。有《馀力集》。